钦定古今图书集成/历象汇编/庶征典/第107卷 > 《珍珠船》 > 汉
## 钦定古今图书集成/历象汇编/庶征典/第107卷 > 《珍珠船》 > 汉

### 高祖二年关中大饥

按《汉书高祖本纪》：“二年六月，关中大饥，米斛万钱，人
相食，令民就食蜀汉。”　按《食货志》：“汉兴，接秦之敝，诸
侯并起，民失作业，而大饥馑，凡米石五千，人相食，死
者过半。”

### 景帝元年诏以比岁不登听民徙宽大地

按《汉书景帝本纪》：“元年春正月，诏曰，间者岁比不登，
民多乏食，夭绝天年，朕甚痛之。郡国或硗狭，无所农
桑毄畜，或地饶广，荐草莽，水泉利，而不得徙，其议民
欲徙宽大地者，听之。”

后二年，饥。

按《汉书景帝本纪》：“后二年春，以岁不登，禁内郡食马
粟，没入之。”

后三年，岁比不登。

按《汉书景帝本纪》：三年“春正月诏曰，间岁或不登，意
为末者众，农民寡也。其令郡国务劝农桑，益种树，可
得衣食物。”

### 武帝建元三年春大饥

按《汉书武帝本纪》：“建元三年春，大饥，人相食。”

### 元狩三年山东饥

按《汉书武帝本纪》：“元狩三年秋，遣谒者劝有水灾郡
种宿麦，举吏民能假贷贫民者以名闻。”　按《食货志》：
“山东被水灾，民多饥乏。”

### 元鼎二年饥

按《汉书武帝本纪》：“元鼎二年夏，大水，关东饿死者以
千数。”

### 昭帝始元四年岁比不登

按《汉书昭帝本纪》：四年“秋七月诏曰：‘比岁不登，民匮
于食，流庸未尽还。往时令民共出马，其止勿出’。”

### 元凤三年饥

按《汉书昭帝本纪》：元凤三年“春正月诏曰：‘迺者民被
水灾，颇匮于食，朕虚仓廪，使使者振困乏’。”

### 宣帝本始四年岁不登

按《汉书宣帝本纪》：“本始四年春，诏今岁不登，遣使者
赈贷困乏。”　按《食货志》：“宣帝即位，用吏多选贤良，百
姓安土，岁数丰穰，谷至石五钱。”

### 元帝初元元年岁不登

按《汉书元帝本纪》，初元元年夏四月，诏“关东今年谷
不登，民多困乏，其令郡国被灾害甚者，毋出租赋。”九
月，关东郡国十一饥，或人相食。　按《贡禹传》，“元帝初
即位，征禹为谏议大夫，数虚己问以政事。是时年岁
不登，郡国多困，禹奏言，古者宫室有制，宫女不过九
人，秣马不过八匹，墙涂而不雕，木摩而不刻，车舆器
物”不文画，苑囿不过数十里，与民共之。任贤使能，什
一而税，亡它赋敛繇戍之役使民岁不过三日。千里
之内自给，千里之外各置贡职而已。故天下家给人
足，颂声并作。至高祖孝文、孝景皇帝，循古节俭，宫女
不过十馀，厩马百馀匹；孝文皇帝衣绨履革，器亡雕
文金银之饰。后世争为奢侈，转转益甚，臣下亦相放
效，衣服履绔刀剑，乱于主上。主上时临朝入庙，众人
不能别异，甚非其宜。然非自知奢僭也，犹鲁昭公曰：
“吾何僭矣？”今大夫僭诸侯，诸侯僭天子，天子过天道，
其日久矣。承衰救乱，矫复古人，在于陛下。臣愚以为
尽如太古，难宜少放古以自节焉。《论语》曰：“君子乐，节
礼乐。”方今宫室已定，亡“可奈何矣，其馀尽可减损。”故
时齐三服官输物不过十笥。方今齐三服官作工各
数千人，一岁费数钜万；蜀广汉主金银器岁各用五
百万，三工官官费五千万，东西织室亦然，厩马食粟
将万匹。臣禹尝从之东宫，见赐杯案尽文昼金银饰，
非当所以赐食臣下也。东宫之费亦不可胜计。天下
之民所“为饥饿死者是也。今民大饥而死，死又不葬，
犬猪所食，人至相食，而厩马食粟，苦其大肥，气盛怒
至，乃日步作之。王者受命于天，为民父母，固当若此
乎？天不见邪？”武帝时又多取好女至数千人，以填后
宫，及弃天下。昭帝幼弱，霍光专事，不知礼正，妄多臧
金银财物，鸟兽鱼鳖牛马虎豹生禽，凡百九“十物，尽
瘗臧之。又皆以后宫女置于园陵，大失礼，逆天心”，又
未必称武帝意也。昭帝晏驾，光复行之。至孝宣皇帝
时，陛下恶有所言，群臣亦随故事，甚可痛也。故使天
下承化，取女皆大过度，诸侯妻妾或至数百人，豪富
吏民畜歌者至数十人，是以内多怨女，外多旷夫，及
众庶葬埋，皆虚地上，以实地“下，其过自上生，皆在大
臣循故事之罪也。唯陛下深察古道，从其俭者，大减
损乘舆服御器物，三分去二，子产多少，有命审察后
宫，择其贤者留二十人，馀悉归之。及诸陵园女亡子
者，宜悉遣，独杜陵宫人数百，诚可哀怜也。厩马可亡
过数十匹，独舍长安城南苑地，以为田猎之囿。自城西南至山，西至鄠，皆复其田，以与贫民。方今天下饥
馑，可亡大自减损以救之，称天意乎？天生圣人，盖为
万民，非独使自娱乐而已也。故《诗》曰：‘天难谌斯，不易
惟王。上帝临女，毋贰尔心，当仁不让’。”独可以圣心参
诸天地，揆之往古，不可与臣下议也。若其阿意顺指，
随君上下，臣禹不胜拳拳，不敢不尽愚心。天子纳善
其忠，乃下诏令太仆减食谷马，水衡减食肉兽，省宜
春下苑以与贫民，又罢《角抵》诸戏及齐三服官。迁禹
为光禄大夫。

《初元》二年，饥。

按《汉书元帝本纪》，“二年三月诏曰：‘间者岁数不登，元
元困乏，不胜饥寒，以陷刑辟，朕甚悯之。六月，关东饥，
齐地人相食。秋七月诏曰：岁比灾害，民有菜色，惨怛
于心。已诏吏虚仓廪，开府库赈救。今秋禾麦颇伤，其
咎安在？公卿其悉陈朕过，靡有所讳’。”　按《食货志》：“元
帝即位，天下大水，关东郡十一尢甚。二年，齐地饥，谷
石”三百馀，民多饿死，琅琊郡人相食。

《初元》五年，关东饥。

按《汉书元帝本纪》：五年夏四月诏曰：“迺者关东连遭
灾害，饥寒疾疫，夭不终命。”

### 永光元年大饥

按《汉书元帝本纪》：“永光元年三月，陨霜伤麦稼，秋罢。”

〈注〉晋灼曰：“《五行志》：‘永光元年三月，陨霜杀桑；九月二日，陨霜杀稼，天下大饥’。”师古曰：“秋罢者，言秋时无所收也。”

永光二年，饥。

按《汉书元帝本纪》，“二年夏六月，诏曰：‘间者连年不收，
四方咸困，元元之民，劳于耕耘，又亡成功，困于饥馑，
亡以相救。朕为民父母，德不能覆，而有其刑，甚自伤
焉。其赦天下’。”

### 建昭四年饥

按《汉书元帝本纪》，建昭四年“夏四月诏曰：‘间者，阴阳
不调，五行失序，百姓饥馑，烝庶失业’。”

### 成帝永始二年饥

按《汉书成帝本纪》，永始二年二月乙酉，诏曰：“关东比
岁不登，吏民以义收食贫民，入谷物助县官赈赡。”
按《食货志》：永始二年，梁国平原郡比岁伤水灾，人相
食，刺史、守相坐免。